引泉示吳甥
作者：許景衡
朝代：宋

paragraphs: 淙淙玉溪泉，曲折西亭隅。
飛流自噴薄，白石浄如鋪。
雖無渫井禽，亦有針頭魚。
豈知江河寛，嘘沫自相濡。
况此五六月，萬物在洪鑪。
而我弄清淺，瑣碎珠玉俱。
泉兮且勿流，止此爲我娛。
一出澗谷去，人間供百需。
清者鑒鬚眉，濁者混泥塗。
江湖尚或爾，而况溝與渠。
寄語山中人，所養當何如。